CELEX: 32020D0675
Language: et
Date: 2020-05-15 00:00:00
Title: Komisjoni rakendusotsus (EL) 2020/675, 15. mai 2020, kavandatud Euroopa kodanikualgatuse „Vabadus jagada“ kohta (teatavaks tehtud numbri C(2020) 3191 all) (Ainult ingliskeelne tekst on autentne)

20.5.2020   
               
               
                  ET
               
               
                  Euroopa Liidu Teataja
               
               
                  L 158/5
               
            
         KOMISJONI RAKENDUSOTSUS (EL) 2020/675,
         15. mai 2020,
         kavandatud Euroopa kodanikualgatuse „Vabadus jagada“ kohta
         
            
               (teatavaks tehtud numbri C(2020) 3191 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 (1) Euroopa kodanikualgatuse kohta, eriti selle artiklit 6,
         ning arvestades järgmist:
         
                     (1)
                  
                  
                     Kavandatud Euroopa kodanikualgatuse „Vabadus jagada“ eesmärk on järgmine: „legaliseerida autoriõiguse, sellega kaasnevate õiguste ja sui generis andmebaasi tegija õigustega kaitstud teoseid ja muid materjale sisaldavate failide jagamine digitaalvõrkude kaudu isiklikuks kasutamiseks ja mittetulunduslikel eesmärkidel, et saavutada tasakaal autorite ja teiste õiguste omajate ning üldise õiguse vahel omada juurdepääsu teadusele ja kultuurile.“
                  
               
                     (2)
                  
                  
                     Lisas on esitatud täiendavad üksikasjad kavandatud kodanikualgatuse teema, eesmärkide ja tausta kohta. Eelkõige kutsutakse kodanikualgatuses üles muutma sisu jagavaid digiplatvorme käsitlevaid ELi õigusnorme, viidates konkreetselt Euroopa Parlamendi ja nõukogu direktiivile (EL) 2019/790 (2). Kavandatavad muudatused seisneksid „õigusakti vastuvõtmises, millega nähakse ette autoriõiguste, autoriõigusega kaasnevate õiguste ja sui generis andmebaasiõiguste järgimisest vabastamine füüsiliste isikute puhul, kes jagavad faile digitaalvõrkude kaudu isiklikuks kasutamiseks ja mittetulunduslikel eesmärkidel“. Algatuse eesmärk on võimaldada kodanikel „jagada faile otse kasutajalt kasutajale suunatud võrkude kaudu, et neil oleks juurdepääs teadusele ja kultuurile, ilma et nende suhtes peaks kohaldama kontrolli ja profiilianalüüsi“.
                  
               
                     (3)
                  
                  
                     Euroopa Liidu lepinguga (ELi leping) on tugevdatud liidu kodakondsust ja täiustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Kavandatud algatusega taotletakse sisu jagavaid digiplatvorme käsitlevate ELi õigusnormide muutmist, osutades konkreetselt direktiivile (EL) 2019/790 autoriõiguse ja sellega kaasnevate õiguste kohta digitaalsel ühtsel turul, mis põhineb Euroopa Liidu toimimise lepingu artikli 53 lõikel 1 ning artiklitel 62 ja 114.
                  
               
                     (6)
                  
                  
                     Artikli 53 lõike 1 alusel füüsilisest isikust ettevõtjana tegevuse alustamist ja jätkamist käsitlevate liikmesriikide õigus- ja haldusnormide koordineerimiseks saab võtta vastu aluslepingute rakendamiseks mõeldud liidu õigusakte. ELi toimimise lepingu artikli 62 kohaselt kohaldatakse seda õiguslikku alust vastavalt ELi toimimise lepingu artiklites 56–61 sätestatule ka teenuste osutamise vabadusega seotud küsimuste suhtes.
                  
               
                     (7)
                  
                  
                     Aluslepingute rakendamiseks võib võtta vastu liidu õigusakte, et ühtlustada ELi toimimise lepingu artikli 114 alusel liikmesriikide õigus- ja haldusnorme, mille eesmärk on siseturu rajamine ja selle toimimine.
                  
               
                     (8)
                  
                  
                     ELi toimimise lepingu artikli 53 lõike 1 ning artiklite 62 ja 114 kohaselt ei jää ükski kavandatud kodanikualgatuse osa ilmselgelt välja komisjoni volituste ulatusest, millega on komisjonile antud õigus esitada ettepanek liidu õigusakti kohta, et rakendada aluslepinguid vastavalt määruse (EL) 2019/788 artikli 6 lõike 3 punktile c.
                  
               
                     (9)
                  
                  
                     Korraldajate rühm on moodustatud ja kontaktisikud määratud vastavalt määruse artikli 5 lõigetele 1–3 ning algatuse haldamiseks on loodud juriidiline isik vastavalt artikli 5 lõikele 7.
                  
               
                     (10)
                  
                  
                     Kavandatud algatus ei ole ei ilmselgelt ei ebaõiglane, põhjendamatu ega pahatahtlik ega ilmselges vastuolus ELi lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (11)
                  
                  
                     Kavandatud kodanikualgatus „Vabadus jagada“ tuleks seega registreerida.
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga registreeritakse kavandatud Euroopa kodanikualgatus „Vabadus jagada“.
         
         
            Artikkel 2
            Käesolev otsus on adresseeritud kodanikualgatuse „Vabadus jagada“ korraldajate rühmale, keda esindavad kontaktisikutena Marco CIURCINA ja Roberto GALTIERI.
         
         
            Brüssel, 15. mai 2020
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.
         
            (2)  Euroopa Parlamendi ja nõukogu 17. aprilli 2019. aasta direktiiv (EL) 2019/790, mis käsitleb autoriõigust ja autoriõigusega kaasnevaid õigusi digitaalsel ühtsel turul ning millega muudetakse direktiive 96/9/EÜ ja 2001/29/EÜ (ELT L 130, 17.5.2019, lk 92).